runetrust/blame-folketinget-dk huggingface dataset:
Anita Bay Bundegaard (RV), 2001-01-24:
I den nye strategi »Partnerskab 2000« er der jo netop lagt op til, at vi fra dansk side skal indgå i et robust og langsigtet partnerskab, og det er vigtigt, at vi også, når der bliver problemer, er rede til at fastholde samarbejdet og skubbe på via en aktiv dialog med det pågældende land. Derfor hverken kan eller vil jeg opstille et skema, som hr. Hald Madsen lægger op til, hvorefter man helt mekanisk kan afgøre, om bistanden til et land skal stoppes eller omlægges.
Jacob Mark (SF), 2016-02-02:
Jeg er ikke bekendt med den lov, som ordføreren taler om, men jeg vil bare sige, at hvis det er tilfældet, at man går ind og tager folks smykker og sælger dem videre, når folk er døde, synes jeg ikke, at det i sig selv er et argument for, at man skal tage asylansøgeres smykker.
Birgitte Josefsen (V), 2010-04-06:
Nu har vi fået et udvidet frit valg og fra 2007 et udvidet valg med 1 måneds behandlingsgaranti, som betyder, at alle danskere i princippet har en sundhedsforsikring, og som betyder, at vi alle kan komme hurtigt til behandling: Vi kan alle gå ind ad den samme dør og være sikre på, at vi bliver behandlet.
Pernille Sams (KF), 1997-11-13:
Det er rigtigt, at for sådan et udvalg vil det sikkert blive svært ikke at påpege, hvor meget goodwillbeskatningen påvirker overdragelsen af de mindre og mellemstore virksomheder, og det barokke i, at goodwillbeskatningen ikke engang er proportional, vil sikkert også blive berørt.
Kristian Thulesen Dahl (DF), 2004-04-30:
Det vil sige, at man sagtens kan have en situation, hvor kommuneaftalen samlet set medfører, at man bruger flere penge på de ældre næste år, end man gør i år, men stadig væk have en situation, hvor man efterfølgende så har én kommune, der vælger at have en lavere udgift.
Finn Sørensen (EL), 2015-11-16:
Det er fint, men jeg tror lige, at ordføreren skal gå hjem og tælle op, hvor mange tusinde medarbejdere der er i hjemmeplejen, og hvor mange procent af dem – hæng mig nu ikke helt på decimalen, men det er omkring 14-15 pct. – der ikke har den fornødne uddannelse i dag, og så skal vi jo op i langt større investeringer, hvis det skal stå mål med de udfordringer, der er på det her område.
Rasmus Lund-Nielsen (M), 2023-12-05:
Det var bl.a. mere praktisk undervisning, obligatorisk erhvervspraktik, juniormesterlæreforløb, intensiverede læringsforløb, praktiske prøver, mere specialpædagogisk kompetence og klasseledelseskompetence for lærerne, bedre muligheder for tolærerordninger, valgfrihed og teknologiforståelse.
Lone Dybkjær (RV), 2010-12-07:
Vi synes, at hvis man som regering gør det, at man siger, at det hele skal være afklaret på forhånd, så kan vi skyde en hvid pind efter det med forbeholdene, og det er jo selvfølgelig det, der gør, at vi mener, at det i virkeligheden er DF, der bestemmer udviklingen på det her område, når det drejer sig om forbeholdene.
Elisabeth Arnold (RV), 2005-04-27:
Det er en udmærket idé, som har været luftet adskillige gange i de foregående år, og Det Radikale Venstre har også tidligere erklæret sig villig til at støtte sådan en ordning, men det er klart, at når man for det første har en ret sen skæringsdato for, hvornår knallerterne skal indregistreres, og for det andet ikke tager de brugte knallerter med i indregistreringerne, så vil det selvfølgelig vare nogen tid, inden ordningen slår helt igennem og de goder ved registreringen, som nogle af de tidligere ordførere har nævnt, kan opnås, nemlig at det bliver lettere at efterforske færdselslovovertrædelser og lettere at efterforske tyverier osv.
Sandy Brinck (S), 2004-10-26:
Jeg er nu nok nærmere af den opfattelse, at børnefamilierne rundtomkring i landet godt kan mærke, at der bliver skåret i åbningstider og i normering, og derfor godt ved, at når der bliver skåret her, så er det noget, de kan mærke i deres dagligdag.
Jeppe Kofod (S), 2005-01-12:
Hvis hr. Villy Søvndal kaster et blik på det forslag til vedtagelse, jeg har fremsat, så håber jeg sådan set også, at hr. Villy Søvndal og SF vil stemme for det, for det er et glimrende forslag, der understreger, at det valg, der skal være den 30. januar, må vi gøre alt for at sikre bliver gennemført under rimelige omstændigheder.
Pelle Dragsted (EL), 2015-12-15:
Så kan ministeren garantere, at når den undersøgelse kommer, som ministeren så synes der skal gennemføres for at kunne konkludere, at vi har et problem, hvilket er åbenlyst at vi har, så vil man handle på den baggrund og inddrage Folketingets partier i at få gjort noget ved de her urimelige privilegier?
Kristian Jensen (V), 2017-04-18:
Derudover giver programmet et afsæt for, at vi i fællesskab kan arbejde med tværgående dagsordenener, f.eks. hvordan vi i den offentlige sektor køber mere effektivt ind, hvordan vi fjerner unødige regler, og hvordan vi sikrer en mere hensigtsmæssig styring.
Hans Christian Schmidt (V), 2003-01-22:
Jeg vil advare imod, at nogen vil stå skråsikkert heroppe og sige, at det kan lade sig gøre sådan bare lige. Jeg synes, at diskussionen nu er ved at udarte sig til, at vi nu diskuterer noget helt andet, nemlig fødevarer osv. Det kan vi godt gøre, det synes jeg bare burde være ved en anden lejlighed.
Claus Hjort Frederiksen (V), 2011-02-02:
De millioner kroner, hr. Morten Bødskov vil skaffe her, ved jeg ikke rigtig hvor meget rækker til, men i hvert fald driver hykleriet jo ned ad væggene, hvis hr. Morten Bødskovs moralske, politiske grænse går ved 2 mio. kr. i skattelettelse til de 100 rigeste og regeringens går ved 2,7 mio. kr.
Pernille Skipper (EL), 2015-05-21:
Med andre ord ville vi, når det kom til stykket, formentlig i sidste ende stemme imod indholdet af en parallelaftale, men det ændrer ikke ved, at vi mener, at hvis regeringen er så opsat på fortsat at være med i Europol, burde man indlede forhandlinger frem for på den her måde at forsøge at snyde befolkningen, hvilket jeg mener man gør, til at afskaffe retsforbeholdet.
Jytte Andersen (S), 1998-01-23:
Spørgsmålet er, om man forestiller sig, at vi skal stable et stort nyt bureaukratisk system på benene, eller vi skal lade arbejdsløshedskasserne selv stå for inddrivelse af pengene, sådan at medlemmerne dybest set via deres administrationsbidrag kommer til at betale for, at nogle af landets arbejdsgivere i dag ikke overholder landets love.
Carsten Hansen (S), 2010-10-27:
For jeg står her med rigsrevisors redegørelse for forløbet, og jeg kan oplyse, at den 19. september 2008 bad jeg rigsrevisor om at få en redegørelse vedrørende det igangværende udredningsarbejde, vedrørende DRG-takster til brug for betaling på privathospitalerne.
Christoffer Aagaard Melson (V), 2024-02-22:
Vi skal stille en garanti for, at man får en behandling, som er i orden og fagligt forsvarlig, og som vi kan være bekendt, men at der er nogle, der af en eller anden grund vælger at prioritere nogle penge på noget, som vi som samfund eller politisk ikke synes er nødvendigt, synes jeg ikke vi skal gå ind og forbyde.
Jane Heitmann (V), 2022-05-12:
Alene gruppen af 65+-årige forventes i 2040 at udgøre en fjerdedel af den danske befolkning, og det kræver, at vi ruster os til en fremtid, hvor langt flere vil opleve at leve med ikke bare en, men flere kroniske sygdomme, og får behov for pleje og omsorg til at klare dagligdagens gøremål i et moderne ældreliv.
Pelle Dragsted (EL), 2019-04-25:
I forhold til startkapital har vi foreslået – men nu er det jo en arbejdsgruppe, som vi foreslår skal kigge på det – at der er en statslig lånegaranti til at starte med til at etablere banken, og at den i øvrigt skal starte med at operere som et digitalt tilbud, ligesom vi primært kender det fra f.eks. sådan noget som Coop Bank og andre banker, der fungerer primært på en digital platform.
Rasmus Nordqvist (ALT), 2017-05-16:
Jeg går ud fra, at ordføreren er bekendt med Parisaftalen og Parisaftalens ordlyd om, at der ikke må ske tilbageskridt, altså ikke noget med at glide langsomt tilbage, men hvordan vil man sikre det, så længe vi kun konsekvensvurderer det miljømæssige, som det ofte falder ind under?
Jann Sjursen (KRF), 1999-05-27:
Det viser jo i virkeligheden blot dette ene, at det, de partier er enige om, er, at værdidebatten er vigtig, og at en værdikommission kan bruges som et redskab i den værdidebat, for vi fem partier er sandelig ikke enige om, hvilke værdier det grundlæggende er, der skal præge vort samfund, selv om vi da bestemt kan finde nogle fællesnævnere.
Mikkel Bjørn (DF), 2023-12-06:
Det, jeg godt vil indskærpe, er, hvad ministeren meget behændigt ikke kommer ind på, nemlig det, der reelt er sandheden omkring den indfødsretslovgivning, vi har i Danmark, og det er, at voldtægtsforbrydere, bandekriminelle og folk, der grundlæggende er dybt kriminelle mennesker, kan komme på lovforslag om indfødsrets meddelelse, hvis de er statsløse.
Margrethe Vestager (RV), 2006-04-25:
Vi synes, det er fornuftigt, at man sikrer, at der fortsat kan gives befordringsrabat på de uddannelser, som man hidtil har givet befordringsrabat på, og vi har noteret os, at forslaget her også omfatter deltagere på AMU og på FVU, selv om det ikke har været tilfældet i alle amter, så vidt vi har set det.
Sofie Lippert (SF), 2024-01-30:
For rigtig mange unge mennesker frygter at blive låst fast i et arbejdsmarked, der bliver mere og mere varierende, og hvor man hele tiden skal være såkaldt omstillingsparat, og så er det klart, at det at tage en uddannelse, som umiddelbart lyder til, at man har låst sig fast i en enkelt profession resten af livet, ikke er særlig attraktivt for mange studerende.
Per Clausen (EL), 2005-03-04:
Her opfatter vi, og det vil jeg gerne gentage, det her forslag som en klar cementering af en politik, som fører i den forkerte retning, en politik, som kommer til udtryk ved, at stærkt højreorienterede kræfter med nationalistiske synspunkter har fået alt for stor magt i Danmark, alt for stor magt i Europa og dermed også alt for stor magt i EU.
Kirsten Brosbøl (S), 2005-12-08:
Mit spørgsmål er ganske enkelt: Hvordan forestiller Venstres ordfører sig, at den manøvre skulle kunne foretages, uden at man skal til at sige: Nå, men skal vi så skære yderligere på daginstitutioner, skal vi skære yderligere på ældrepleje, skal vi skære yderligere på folkeskole i forhold til det, vi allerede har aftalt for 2006?
Søren Krarup (DF), 2003-02-07:
At tiden er ved at være inde dertil for hele den vestlige verden, i hvert tilfælde for de europæiske lande, der jo er nationalstater og ikke indvandringslande, dokumenterer f.eks. den engelske premierminister Tony Blairs udtalelser i Daily Telegraph fra den 27. januar, hvor han bebuder, at Storbritannien kan blive nødt til at trække sig ud af Den Europæiske Menneskerettighedskommission for at få styr på den flygtningestrøm, som alle disse konventioner har inspireret og legaliseret.
Louise Brown (LA), 2025-12-11:
Tallene kan jeg simpelt hen ikke lige huske i hovedet, men jeg kan da sige, og det har vi også skrevet i vores forslag, at en styrket medicinsikkerhed kan reducere antallet af fejlmedicineringer og også af genindlæggelser og i øvrigt også udskrivning af unødige præparater til mennesker.
Klaus Hækkerup (S), 2004-11-30:
Hvis man f.eks. beslutter, at en udstykning skal udskydes, og de indtægter, kommunalbestyrelsen havde regnet med at bruge til at bygge en daginstitution eller udbygge en skole for, dermed forsvinder, er det jo kun spørgsmålet om den pågældende udstykning, man stemmer om, men ikke spørgsmålet om, hvad provenuet skulle være brugt til, og slet ikke hvis det er noget mindre eksotisk som f.eks. det kedelige at afdrage på den kommunale gæld.
Torsten Schack Pedersen (V), 2011-12-21:
Der har været spørgsmål om alt mellem himmel og jord, havde jeg nær sagt – alle mulige aspekter af det her lovforslag i forhold til, hvem der bliver ramt, hvor meget de bliver ramt, hvad det har af betydning for at tilvejebringe risikovillig kapital for pensionsselskaberne, som vi alle er optaget af.
Jesper Langballe (DF), 2005-11-03:
Og det er ikke en sammenrøring af hr. Simon Ammitzbøll og hr. Arbo-Bæhr og mig, men det er det danske folks historie eller erfaringer igennem årene, som simpelt hen har efterladt et tankesæt, som er grundlaget for, hvordan vi indretter os her.
Bente Dahl (RV), 2010-10-12:
Det er helt rimeligt, at de områder, der bedst arbejdes med nationalt, skal tages op i den sammenhæng, at de områder, der bedst arbejdes med i forskellige internationale fora såsom EU, FN eller andre, tages op i den sammenhæng, og at de opgaver, som kan løses som politiske opgaver i det nordiske rum, skal tages op her.
Claus Hjort Frederiksen (V), 2008-04-02:
Jeg undrer mig også over, at hr. Eigil Andersen tilsyneladende forbigår den kendsgerning, at der er mennesker, der arbejder på områder uden opsigelsesvarsel, som ved 13 timers ugentligt arbejde løbende resten af livet kan optjene fulde dagpenge op til 37 timer.
Kristian Bøgsted (DD), 2025-02-18:
Det handler ikke om, at man skal til at betale mere for varerne et sted, men det handler om, at man i de udflyttede statslige arbejdspladser skal have muligheden for at sige: Jeg kan få den samme vare til den samme pris lokalt i stedet for leveret et andet sted fra, hvor det er bestemt af en stor volumenindkøbsordning.
Rune Lund (EL), 2019-10-22:
Når de økonomiske vismænd siger, at man tilskynder flere virksomheder til at være styret inden for en familie frem for at blive solgt eller få en anden ledelse, og at man dermed sænker produktiviteten i Danmark, hvorfor skal vi så bruge 1 mia. kr. om året på at sænke produktiviteten i Danmark?
Mattias Tesfaye (S), 2022-04-28:
Og så har fru Pia Kjærsgaard ret i, at det, der er regeringens argument for ikke at indgå en hjemsendelsesaftale med Assad, er, at det jo ville betyde, at danske myndigheder ville skulle indgå i formelle drøftelser med Assads myndigheder, og vi anerkender ikke Assads myndigheder som den retmæssige regering i Syrien, og vi vil ikke på den måde være med til at normalisere forholdet.
Mette Frederiksen (S), 2007-05-24:
Det bliver jo sådan også på det her felt, at vi nu i valgfrihedens hellige navn ofrer nogle af de allerallervigtigste principper i vores velfærdssamfund, nemlig at ligegyldig hvor man kommer fra, ligegyldig hvordan man ser ud, ligegyldig hvilke forældre man vokser op hos, så skal man have dagtilbud af høj kvalitet og med et rigtig, rigtig godt indhold i, for med den åbning, som jo stadfæstes med det her lovforslag, vil vi begynde at se private vuggestuer og private børnehaver – den første er allerede anmeldt i Svendborg.
Helene Brydensholt (ALT), 2024-12-19:
Der vil jeg gerne høre ordføreren: Ser ordføreren det også som et eksperiment, og når ordføreren nu har en baggrund inden for offentlig forvaltning, mener ordføreren så, at det er god forvaltningsskik, at man indkalder folk til samtaler som en del af et eksperiment uden overhovedet at lade dem vide, at de er en del af et eksperiment?
Stinus Lindgreen (RV), 2021-05-05:
I dag har vi til det program alene doser nok til omkring 300.000 danske borgere; vi har aftalt et udlån til Slesvig-Holsten; der bliver snakket om byttehandler med andre lande, hvor vi giver nogle AstraZeneca-vcciner eller Johnson & Johnson-vacciner og måske får nogle Pfizer-BioNTech-vacciner tilbage.
Karen Jespersen (V), 1997-10-22:
Det er helt klart for mig, det også er et meget, meget vigtigt element, at de unge mennesker har nogle steder at gå hen, både de store børn og de unge mennesker, hvor de føler sig godt tilpas, og hvor der er nogle voksne, de føler en kontakt til, nogle, de sådan tør åbne sig lidt over for og kan snakke med.
Line Barfod (EL), 2009-05-18:
For som det også er kommet frem i debatten i dag, og som mange undersøgelser viser, er der altså en større risiko for, at man selv bruger vold i konflikter senere i livet, hvis man som barn har lært, at en måde at løse konflikter på er ved vold. Derfor håber jeg også, at justitsministeren bl.a. sammen med sin kollega socialministeren vil tage nogle initiativer for at lære forældre, hvordan de tager sig af deres børn uden at bruge vold, hvordan vi kan tage os af vores børn og sikre, at de får et liv, hvor de ikke møder vold som en måde at løse konflikter på.
Addi Andersen (CD), 1997-10-21:
Der er for CD ingen tvivl om, at det både politisk og praktisk vil bringe Danmark i en meget svag position, måske lige så svag som Norges, hvor man må følge regler, som man ikke selv har haft indflydelse på. Men det afgørende for CD er, at vi ikke lægger hindringer i vejen for et projekt, der er den eneste vej videre for et fredeligt Europa.
Rosa Lund (EL), 2014-05-26:
Et vandløbsrestaureringsprojekt kan således efter vandløbslovens § 37, stk. 3, ikke gennemføres, hvis der derved tilsidesættes væsentlige kulturhistoriske interesser, f.eks. hvis der efter gennemførelse af et projekt ikke vil være tilstrækkelige vandmængder til brug for væsentlige kulturhistoriske vandanlægs drift og opretholdelse.
Jørgen Arbo-Bæhr (EL), 2006-03-02:
Jo, men jeg synes på den anden side også, at man kan sige, at det her jo meget godt afspejler, at vi ikke kan diskutere hverken menneskerettigheder eller domstolsafgørelser uden også at se på, hvad det er for nogle politisk-ideologiske modsætninger, vi støder ind i.
Lotte Rod (RV), 2012-01-31:
Jeg er meget enig i, at udgangspunktet skal være, at alle elever skal komme ud med et kompetencebevis, og at det her udelukkende skal ses som en fleksibilitet, i forhold til hvis der er nogle situationer, der gør, at det ikke kan svare sig at lave sådan et kompetencebevis.
Jørn Dohrmann (DF), 2010-04-27:
Det er jo nye restriktioner, som man vil pålægge kommunerne og udgifter, som jo ikke engang bliver betalt, kan man sige, som ikke engang gør nogen gavn, for kommunerne siger jo: Vi er forskellige, og vi vil gerne have lov til at bruge forskellige metoder, vi vil gerne tilbyde forskellige varer, vi vil ikke se ens ud alle sammen.
Signe Munk (SF), 2020-06-12:
Jeg synes faktisk, at den lige præcis også er interessant, fordi den henviser til – nu bliver det en anelse nørdet, men jeg ved jo, at energiordførerne herinde er præcis lige så nørdede som mig – The Production Gap Report fra 2019, hvor de skriver, at med bl.a. den kulkraftudvikling, som verden ser, kan vi ikke nå i mål med Parisaftalens målsætninger.
Troels Lund Poulsen (V), 2008-11-07:
Jeg vil faktisk sige, at hr. Per Clausen havde en god tilgang til det her, som man skal rose hr. Per Clausen for, for han siger helt klart, at han vil gå konstruktivt ind i det her udvalgsarbejde og er helt indstillet på, at man selvfølgelig også skal sørge for at få belyst de områder, som man kan være i tvivl om.
Peter Hummelgaard (S), 2024-10-23:
Men det kan jo sagtens stadig være rigtigt, samtidig med at der sker en meget, meget stor fordyrelse af en række udgifter inden for politiet, som bl.a. handler om nye it-kontrakter, der har været i genudbud, og om implementering af Schengenretsakter osv., som er meget, meget dyre, og som jo gør, at en stor organisation som politiet står i en situation, hvor man er nødt til på den ene eller anden måde at tilpasse økonomien.
Christian Rabjerg Madsen (S), 2018-05-16:
Jeg glæder mig over, at vores forslag L 234 beviser, at der faktisk findes et flertal her i Folketinget, der går op i, at man i Danmark skal have ordentlige forhold, når man går på arbejde, og et flertal, der slår fast, at konkurrencen mellem virksomheder skal foregå på ordentlige vilkår.
Troels Ravn (S), 2016-05-18:
Mener ministeren, at det er hensigtsmæssigt og tryghedsskabende for borgere, når der i beredskabsmeddelelser i forbindelse med katastrofesituationer opfordres til, at borgere holder sig indendøre og slukker ventilationsanlæg, samtidig med at man bl.a. i mange almennyttige boligbyggerier ikke har mulighed for at styre ventilationsanlægget i den enkelte opgang eller lejlighed, hvormed ventilationen fortsat kører trods beredskabsmeddelelsen og potentiel sundhedsskadelig røg i luften omkring bygningen?
Marcus Knuth (KF), 2020-09-08:
Jeg ved ikke, om Dansk Folkeparti har kunnet finde noget, som jeg ikke har kunnet finde, men for mig lugter det jo bare mere og mere af, at man siger én ting – man lover et udrejsecenter, man lover et asylcenter i Afrika osv. osv. – men når det kommer til stykket, når det kommer til finansloven, så står det ingen steder.
Pernille Schnoor (ALT), 2019-01-25:
I den forbindelse kunne jeg godt tænke mig at høre ordføreren, om det ikke bekymrer ordføreren, at der tales om en stigende akademisering i folkeskolen – altså at man i forskerkredse kigger på, at man f.eks. skal lære ordet intertekstualitet, og hvad det betyder, i 2. klasse, at man i folkeskolen f.eks. arbejder med problemformuleringer, som man tidligere næsten først gjorde på universitetet.
Bent Bøgsted (DF), 2021-05-04:
Men nu er vi måske også ved at være derhenne, hvor vi må sige, at vi med den sidste bekendtgørelse, som ministeren sendte ud, åbner mere for beskæftigelsesindsatsen, og at vi måske skal til at overveje, om det er sidste gang, vi skal have den her forlængelse, for jo mere der åbner op, jo mindre grund er der til at forlænge ordningen.
Keld Albrechtsen (EL), 2002-02-21:
Jamen jeg ville egentlig godt bede forsvarsministeren om at svare på det spørgsmål, som jeg stillede, om det er korrekt, at der ikke hos regeringens embedsmænd findes en hemmelig version af den rapport fra Erhvervsfremme Styrelsen, en version, hvori der er disse oplysninger om, at Echelon eksisterer.
Søren Krarup (DF), 2009-02-20:
Det prægede også Socialdemokratiet med Hedtoft og H.C. Hansen, men så sker der desværre det brud, som er karakteristisk for 1960'erne, at så kommer hele 1968-revolutionen, og så kommer en Ritt Bjerregaard-skolelov i 1975, der totalt bryder forbindelsen imellem, lad os bare sige skole og kirke, og derfor skaber det såkaldte folk, der jo er blottet for nationalreligiøs kulturel sammenhæng.
Mette Frederiksen (S), 2021-05-18:
På spørgsmålet, om vi sådan skal forfordele, altså have færre vacciner i en periode i Danmark for at kunne give vaccinerne til andre dele af rigsfællesskabet, vil jeg foreslå, at vi fortsætter med den pro rate-model, som vi har valgt, og som forekommer mig mest retfærdig.
Karina Lorentzen Dehnhardt (SF), 2012-11-29:
Jeg tror, at der er mørketal på en lang række områder, når man taler om kriminalitet, men jeg har ingen grund til at tro, at folk ikke svarer på en spørgeskemaundersøgelse om, hvorvidt de har været udsat for afpresning, af angst for at komme ud med de oplysninger.
Per Clausen (EL), 2007-05-03:
Men pointen her er, at det netop i en situation, hvor man laver den her fusionsproces, netop i en situation, hvor man får en kombination af steder, som i hvert fald i udgangspunktet har en tradition for fri forskning, og steder, som ikke har det, er vigtigt at gå ind og sikre den enkelte universitetsforskers frihed til selv at træffe nogle beslutninger om forskning.
Tom Behnke (FP), 1998-01-15:
mange skillevægge op, og man kan træffe mange foranstaltninger i kriminalforsorgen i fængslerne, men hvis vi ikke får en debat om selve ånden og miljøet, om, hvad det er for en holdning, der skal være i fængslerne, hvad holdningen skal være blandt de indsatte, og hvad holdningen skal være blandt de ansatte, hvis ikke vi får den debat - og det havde jeg håbet at vi havde fået i dag - så tror jeg, vi aldrig nogen sinde når målet, så tror jeg, vi aldrig når det mål at undgå, at der bliver uro i Kriminalforsorgens fængsler, og det mål at sikre, at de mennesker, der kommer ud af fængslerne, er bedre mennesker end de mennesker, der kommer ind i fængslerne.
Frank Jensen (S), 2001-05-03:
Hr. Fauerholdt kom hurtigt ind på at mistænkeliggøre fru Dorte Bennedsen ved at sige, at grunden til, at Socialdemokratiet og SF og Enhedslisten støtter, at mennesker, der har permanent opholdsgrundlag her i landet, også skal kunne blive danske statsborgere, var, at det skulle skyldes, at man spekulerede i stemmer. Når man så hurtigt kunne komme til den konklusion, skyldes det så ikke helt ærligt, hånden på hjertet, at det netop er det, der driver Dansk Folkeparti i spørgsmålet om det her, nemlig kampen om stemmer?
Nick Hækkerup (S), 2020-06-17:
Derfor vil jeg bare gentage, at uanset om det kommer fra det yderste højre eller det yderste venstre eller fra islamister eller fra nogen som helst andre, så tror jeg, at vi bedst tager kampen for ligestilling, kampen for lighed og kampen mod racisme ved at forene og ved at samle og ikke ved at skille.